Motown
Motown Records – amerikiečių muzikinių įrašų leidybinė kompanija, šiuo metu priklausanti „Universal Music Group“. 1958 m. birželio 7 d. kompaniją įkūrė Berry Gordy Jr. pavadinimu „Tamla Records“, o teisiškai registruota 1960 m. balandžio 14 d. pavadinimu „Motown Record Corporation“. Dviejų žodžių "motor" ir "town" derinys tapo savotiška pravarde Detroito (JAV) miestui, kuriame iš pradžių ir buvo įsikūrusi kompanija. „Motown“ pasižymėjo svarbiu vaidmeniu skleidžiant segregacijos nepalaikančias idėjas populiarioje muzikoje ir iš esmės buvo afroamerikiečių kultūros dalis. Septintajame dešimtmetyje „Motown“ kartu su dukterinėmis firmomis (tarp jų „Tamla Motown“) pasižymėjo leidžiamais įrašais, kurių garsą sudarė vadinamasis Motown skambesys – soul muzika, atliekama pop muzikos pagrindu. Savo laiku tai buvo sėkmingiausia soul muzikos leidybinė kompanija, vienu metu turėjusi 61 mln. JAV dolerių grynosios vertės, kol ją 1988 m. nusipirko „MCA Records“. 1993 m. iš „MCA Records“ ją nusipirko „PolyGram“, kurią 1999 m. įsigijo šiuo metu leidybą valdanti „Universal Music Group“. Su šia kompanija dirbo tokie garsūs R&B bei soul muzikos atlikėjai kaip Marvin Gaye, Stevie Wonder, Michael Jackson, Lionel Richie, Brian McKnight, Erykah Badu, grupės „Smokey Robinson & the Miracles“, „The Supremes“, „Four Tops“, „Boyz II Men“ ir kiti.